Document ID: 32005D0809

NÕUKOGU OTSUS,
7. november 2005,
mis käsitleb lepingu sõlmimist Euroopa Ühenduse ja Albaania Vabariigi vahel ebaseaduslikult riigis elavate isikute tagasivõtmise kohta
(2005/809/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 63 esimese lõigu punkti 3 alapunkti b koostoimes artikli 300 lõike 2 esimese lõigu teise lause ja lõike 3 esimese lõiguga,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
Komisjon on pidanud Euroopa Ühenduse nimel läbirääkimisi Albaania Vabariigiga sõlmitud ebaseaduslikult riigis elavate isikute tagasivõtmist käsitleva lepingu üle.
(2)
Vastavalt otsusele 2005/371/EÜ (2) allkirjastati leping Euroopa Ühenduse nimel 14. aprillil 2005. aastal, eeldusel et see sõlmitakse hilisemal kuupäeval.
(3)
Leping tuleks heaks kiita.
(4)
Lepinguga luuakse tagasivõtmise ühiskomitee, mis võib võtta vastu õiguslikku toimet omavaid otsuseid teatavates tehnilistes küsimustes. Seetõttu on asjakohane sätestada lihtsustatud kord ühenduse seisukoha kehtestamiseks sellistel juhtudel.
(5)
Euroopa Liidu lepingule ja Euroopa Ühenduse asutamislepingule lisatud Ühendkuningriigi ja Iirimaa seisukohta käsitleva protokolli artikli 3 kohaselt teatas Ühendkuningriik oma soovist osaleda käesoleva otsuse vastuvõtmisel ja kohaldamisel.
(6)
Euroopa Liidu lepingule ja Euroopa Ühenduse asutamislepingule lisatud Ühendkuningriigi ja Iirimaa seisukohta käsitleva protokolli artiklite 1 ja 2 kohaselt ning ilma et see piiraks nimetatud protokolli artikli 4 kohaldamist, ei osale Iirimaa käesoleva otsuse vastuvõtmisel ning see ei ole tema suhtes siduv ega kohaldatav.
(7)
Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav,
ON TEINUD JÄRGMISE OTSUSE:
Artikkel 1
Ühendus kiidab käesolevaga heaks lepingu Euroopa Ühenduse ja Albaania Vabariigi vahel ebaseaduslikult riigis elavate isikute tagasivõtmise kohta ning sellele lisatud deklaratsioonid. (3)
Artikkel 2
Nõukogu eesistuja edastab lepingu artikli 22 lõikega 2 ettenähtud teate. (4)
Artikkel 3
Komisjon, keda abistavad liikmesriikide eksperdid, esindab ühendust lepingu artikli 18 kohaselt loodud tagasivõtmise ühiskomitees.
Artikkel 4
Ühenduse seisukoha tagasivõtmise ühiskomitees komitee töökorra vastuvõtmise kohta lepingu artikli 18 lõikes 5 nõuete kohaselt võtab komisjon vastu pärast konsulteerimist nõukogu määratud erikomiteega.
Kõikide teiste tagasivõtmise ühiskomitee otsuste suhtes võtab ühenduse seisukoha vastu nõukogu kvalifitseeritud häälteenamusega ja komisjoni ettepanekul.
Artikkel 5
Otsus avaldatakse Euroopa Liidu Teatajas.
Brüssel, 7. november 2005

Labels: 0
18
15
11